钦定古今图书集成/方舆汇编/职方典/第1161卷 > 《新建上津县记》周清
## 钦定古今图书集成/方舆汇编/职方典/第1161卷 > 《新建上津县记》周清

城郭之建，由来尚矣。盖所以慎封疆，御奸宄，为深根
固本之计，以图安于万世之久长也。是故齐桓之楚
丘，召公之谢邑，韩侯之实墉，见之经传，不一而足。《易》
曰：“王公设险以守其国。”孔子曰：“城郭宫室以为固。”其
弗信矣乎？自始皇杀豪杰，隳名城，大小郡邑，曾无藩
篱之限，匹夫一呼，望风瓦解，而秦以亡，非明效欤？上
津在秦、蜀之交，东南北三面阻山，西则下临大川，形
胜伟壮，为郧阳七邑冠。旧有土墉，规制卑小，且岁久
倾坏，殊不足为捍外卫内资。正德庚辰，邑侯曾公槐
来知县事，与判簿张公治莲、幕胡公茂实环视周匝，
慨然太息曰：“城垣如此，脱有斩关之盗，难备不虞。此
吾之责也。”属以公务委任，力未逮者二年。及壬午，嵩
庐盗起，势渐滋蔓，往往攻破城邑。公闻之大惧，乃移
文请其事于当道，悉报可。公复谋之张、胡二公，遂出
公帑之财，鸠工剜石于山，造甓于陶，贾材于河，偿工
于佣。卑者高之，狭者广之，石以基之，砖以崇之，池以
绕之，延袤凡二千五百馀步，高凡二丈，阔四丈。为五
门，门各有楼，南曰“达楚，北曰接秦，东曰通郧，西曰‘连
汉’”，又南曰“便民。”黝垩丹绘，焕然大壮。始于癸未季秋成于甲申孟春。嗟乎！若侯之为，岂徒为观美已乎？《周
易》孔子之训，盖将庶几而固封守御奸宄之道，耑在
是矣。虽然，城郭者，有形之险也；人和者，无形之险也。
有形之险可能也，无形之险难能也。侯以豪杰之才，
经济之学，牧民之责，本之以仁，行之以义，孚之以信，
倡之以礼让，辅之以教化，齐之以刑政，盖非徒恃有
形之险以为险也。是故强梗者化，流移者归，健讼者
息，游惰不事事者，力食而匪懈。弦诵洋洋，文教兴焉；
桑麻郁郁，田野辟焉；鸡犬呶呶，户口增焉。三年民歌
之曰：“明明鲁侯，厥惟父母，克宽克仁，实获”我所。又曰：
“山兮亭亭，水兮清清，君侯之恩，山高水深”，兹非所谓
人和者欤？得人和而具有形之险，则城郭之建，虽侯
之功，特侯之细者耳，而非侯之大者也。吾惧夫后之
人不知侯之大，而区区于其细，因表而出之，使闻风
者有所兴起焉。因勒诸石，以垂不朽云。